**Stugna-P** je ukrajinská protitanková zbraň vyvinutá Štátnou Kyjevskou konštrukčnou kanceláriou Luč. Je určená proti stojacim a mobilných obrneným vozidlám, ale je schopná ničiť aj nízko letiace vzdušné ciele ako vrtuľníky.

Vývoj
-----

Konštrukčná kancelária Luč sa od čias Sovietskeho zväzu zaoberala vývojom automatizovaných systémov, hlavne elektronikou pre civilné a vojenské účely. Túto činnosť neukončili ani po rozpade ZSSR a vzniku Ukrajiny.

Prvá Stugna bola prakticky kópiou sovietskej protitankovej strely 9K116 Kastet. Táto 100 mm raketa však vlastnosťami výrazne zaostávala za svojou predlohou. Preto sa v roku 2005 začal vývoj plnohodnotného kompletu pre armádu, ktorý mal mať podobné vlastnosti ako ruská protitanková strela Kornet. V roku 2010 prešli prvé systémy vojenskými skúškami a 12. apríla 2011 bola Stugna-P zavedená do služby. Dňa 20. marca 2015 spustil štátny koncern Ukroboronprom sériovú výrobu kompletov Stugna-P. V októbri 2015 dostali Ozbrojené sily Ukrajiny a Národná garda ľahký mobilný protitankový komplet Stugna na platforme štvorkolky CFmoto Tracker 800. V septembri 2018 sa zistilo, že Ukrajina dostala viac ako 100 termovíznych kamier Aselsan Eye-Lr S, ktoré mali byť určené na výrobu systému Stugna-P.

Charakteristika
---------------

Odpaľovacia jednotka Stugna-P pozostáva zo statívu, kontajnera s raketou, navádzacieho zariadenia a počítača, ktorý slúži na riadenie všetkých palebných operácií. Tento počítač umožňuje operátorovi diaľkovo ovládať odpaľovaciu stanicu z bezpečnej vzdialenosti až 50 m. Laserový navádzací zameriavací systém PN-I je možné použiť počas dňa aj noci a má dosah 50 až 5 000 m. PN-I váži 17,2 kg a obsahuje televízny sledovací a zameriavací systém, laserový zameriavač, laserový navádzací systém a riadiaci systém osí rakety.

Stugna-P môže odpaľovať strely 130 mm a 152 mm, z ktorých najbežnejšie sú riadené strely RK-2S, RK-2OF, RK-2M-K a RK-2M-OF. Môžu byť vybavené rôznymi typmi hlavíc vrátane tandemových kumulatívnych, vysoko výbušných fragmentačných alebo termobarických. Raketa STUGNA využíva navádzanie pomocou poloaktívneho laserového lúča a so svojou tandemovo tvarovanou hlavicou je schopná preraziť až 800 mm výbušného reaktívneho pancieru. Raketa môže zasiahnuť ciele od 100 do 5 000 m, pričom čas letu pri maximálnom dostrele nepresahuje 14,3 sekundy. Raketa má dĺžku 1 360 mm a hmotnosť 29,5 kg.

Nasadenie
---------

### Ruská invázia na Ukrajinu

Podľa zverejnených informácií bol systém Stugna-P použitý v lete 2014 pri obrane Luhanského letiska a taktiež pri obrane Doneckého letiska. Dňa 30. januára 2019 bola Stugna-P úspešne použitá v Luhanskej oblasti na zničenie bojového vozidla MT-LB s nainštalovaným protilietadlovým systémom ZU-23-2.

Dňa 5. apríla 2022 zostrelili Ukrajinci pomocou rakety Stugna-P ruský bojový vrtuľník Ka-52. Dňa 25. apríla 2022 sa ukrajinským vojakom podarilo pomocou jedného systému Stugna-P zničiť štyri ruské tanky v priebehu štyroch minút. Hoci má Stugna-P uvádzaný maximálny dolet 5 km, jeden z ukrajinských vojakov uviedol, že v auguste 2022 sa mu podarilo zničiť ruský tank až na vzdialenosť 5,3 km.

Požívatelia
-----------

* Alžírsko  Alžírsko
* Azerbajdžan  Azerbajdžan
* Egypt  Egypt
* Gruzínsko  Gruzínsko
* Jordánsko  Jordánsko
* Katar  Katar
* Maroko  Maroko
* Mjanmarsko  Mjanmarsko
* Saudská Arábia  Saudská Arábia
* Ukrajina  Ukrajina

Referencie
----------

1. ↑  ВОРОНОВ, Павел. *Что мы знаем о ПТРК Стугна, украинском уничтожителе танков в стиле знаменитого Джавелина* [online]. ferra.ru, 2022-03-11, [cit. 2023-05-07]. Dostupné online.
2. ↑   *Stugna-P* [online]. armyrecognition.com, [cit. 2023-05-07]. Dostupné online.
3. ↑   *Стугна-П: Повна інформація* [online]. ngu.com.ua, [cit. 2023-05-07]. Dostupné online.
4. ↑  The Aviationist. *Video shows Ukrainian troops shooting a Russian helicopter gunship down with an anti-tank missile* [online]. businessinsider.com, 2022-04-05, [cit. 2023-05-07]. Dostupné online.
5. ↑  zenger.news. *VIDEO: Four By War: Four Russian Tanks Destroyed In Four Minutes* [online]. spokesman-recorder.com, 2022-04-27, [cit. 2023-05-08]. Dostupné online.
6. ↑   *Ukraine-made ATGM destroyed a Russian tank at a 5.3 km distance* [online]. bulgarianmilitary.com, 2022-08-01, [cit. 2023-05-08]. Dostupné online.